
Patērētāju strīdu risināšanas komisija (turpmāk – Komisija) šādā sastāvā:
Komisijas priekšsēdētājs Edgars Puriņš
Komisijas locekļi Andrejs Vanags kā patērētāju interešu pārstāvis un Ilze Pelša kā komersantu interešu pārstāvis izskatīja strīdu starp patērētāju un sabiedrība saistībā ar neatbilstošas preces piegādi un samaksātās naudas summas neatmaksu.

No lietas materiāliem izriet, ka patērētājs 2024. gada 24. novembrī eBay platformā iegādājās no sabiedrības automašīnas rezerves daļu – turbokompresoru Turbolader neu Citroen C4 2.0 HDI 039TC17732000 756047, veicot apmaksu 322,11 EUR. Prece tika piegādāta 2024. gada 26. novembrī. Patērētājam turbokompresoru uzstādīja profesionāls mehāniķis, kurš konstatēja, ka piegādātais turbokompresors nedarbojas. Patērētājs nekavējoties informēja sabiedrību par konstatēto neatbilstību un vēlāk atgrieza sabiedrībai bojāto rezerves daļu. No autoservisa sniegtā apstiprinājuma izriet, ka turbokompresors nedarbojās, tika veiktas diagnostikas pārbaudes, patērētājs no sabiedrības iegādājās citu turbokompresoru, kas darbojās, turbokompresors tika nosūtīts atpakaļ pareizi iepakots un netika izjaukts. Patērētājs iesniedza pircēja aizsardzības prasību PayPal sistēmā, taču PayPal lēmums tika pieņemts par labu sabiedrībai, neskatoties uz to, ka sabiedrība bija saņēmusi atpakaļ preces sūtījumu pirms PayPal noteiktā termiņa. Patērētājs norādīja, ka sabiedrība sniegusi pretrunīgus un mainīgus atteikumus pieņemt atpakaļ sūtījumu, vispirms apgalvojot, ka pasūtīta nepareiza prece, pēc tam, ka tā nav piemērota paredzētajam dzinēja tipam, un visbeidzot, ka tā atgriezta bojāta.

Patērētājs lūdz Komisiju palīdzēt atgūt par atgriezto rezerves daļu samaksāto naudas summu 322,11 EUR.

Sabiedrība Komisijai atsevišķu skaidrojumu nav sniegusi, kā arī nav sniegusi nekādus pierādījumus, kas atspēkotu patērētāja norādītos apstākļus. Komisija izvērtē sabiedrības pozīciju, kas izriet no PTAC iesniegtajiem materiāliem.

Komisija norāda, ka saskaņā ar Patērētāju tiesību aizsardzības likuma (turpmāk – PTAL) 13. panta pirmo un otro daļu pārdevējam ir pienākums nodrošināt preces atbilstību līguma noteikumiem, kā arī pārdevējs ir atbildīgs par jebkuru neatbilstību, kas pastāvējusi preces piegādes brīdī un atklājas divu gadu laikā no piegādes dienas. Savukārt, atbilstoši PTAL 28. panta piektajai daļai, patērētājam ir tiesības pieprasīt, lai pārdevējs samērīgi samazina preces cenu vai atceļ līgumu un atmaksā par preci samaksāto naudas summu, ja pārdevējs saprātīgā termiņā nav novērsis preces neatbilstību līguma noteikumiem vai nav apmainījis preci pret līguma noteikumiem atbilstošu preci.

Komisija secina, ka lietā esošie materiāli apliecina neatbilstošas preces piegādi, neatbilstība ir konstatēta nekavējoties pēc uzstādīšanas, sabiedrība nav novērsusi neatbilstību, nav apmainījusi preci pret atbilstošu preci un nav veikusi patērētājam samaksātās naudas summas atmaksu. No minētā izriet, ka patērētājam ir tiesības saņemt atpakaļ samaksāto naudas summu 322,11 EUR apmērā.
Ņemot vērā minēto, Komisija, pamatojoties uz Patērētāju tiesību aizsardzības likuma 26.3 panta pirmo daļu, 26.4 panta pirmo un otro daļu, 26.11 panta pirmo daļu, 26.12 panta pirmo, pirmo2 un trešo daļu, 
nolemj:

apmierināt patērētāja prasību. 

Sabiedrībai atmaksāt patērētājam 322,11 EUR. 
Saskaņā ar Patērētāju tiesību aizsardzības likuma 26.12 panta piekto daļu Komisijas lēmumam ir ieteikuma raksturs un tas nav apstrīdams vai pārsūdzams.
Saskaņā ar Patērētāju tiesību aizsardzības likuma 26.12 panta septīto daļu Komisijas lēmums ir labprātīgi izpildāms 30 dienu laikā no tā spēkā stāšanās datuma.

